b'\n_START_ARTICLE_\nMidianilaiset\n_START_PARAGRAPH_\nMidianilaiset olivat muinainen seemil\xc3\xa4inen kansa. He asuivat todenn\xc3\xa4k\xc3\xb6isesti Jordan-virran it\xc3\xa4puolella ja entisell\xc3\xa4 "Siinain niemimaalla", eli nykyisell\xc3\xa4 Arabian niemimaalla. (Gal. 4:25) Raamatun mukaan midianilaiset olivat usein sodassa Israelin heimoja vastaan.\n_START_SECTION_\nMaininnat Raamatussa\n_START_PARAGRAPH_\nMidianilaisten kantais\xc3\xa4n\xc3\xa4 pidet\xc3\xa4\xc3\xa4n Midiania, joka Ensimm\xc3\xa4isen Mooseksen kirjan mukaan oli Abrahamin ja h\xc3\xa4nen vanhoilla p\xc3\xa4ivill\xc3\xa4\xc3\xa4n ottamansa uuden vaimon, Keturahin poika._NEWLINE_Kansana tai heimona midianilaiset mainitaan Raamatussa ensimm\xc3\xa4isen kerran 1. Mooseksen kirjan 37. luvussa. Sen mukaan Joosefin veljet myiv\xc3\xa4t h\xc3\xa4net midianilaisille kauppiaille heid\xc3\xa4n kulkiessaan ohi, ja n\xc3\xa4m\xc3\xa4 kuljettivat h\xc3\xa4net Egyptiin._NEWLINE_Kun farao m\xc3\xa4\xc3\xa4r\xc3\xa4si Mooseksen teloitettavaksi, t\xc3\xa4m\xc3\xa4 pakeni Midianin maahan. Siell\xc3\xa4 h\xc3\xa4n tapasi midianilaisen papin, Jetron, jota h\xc3\xa4n palveli lammaspaimenena, kunnes my\xc3\xb6hemmin palasi Egyptiin. Midianissa ollessaan h\xc3\xa4n otti vaimokseen Jetron tytt\xc3\xa4ren._NEWLINE_Nelj\xc3\xa4nnen Mooseksen kirjan mukaan midianilaiset ahdistelivat israelilaisia heid\xc3\xa4n palatessaan Egyptist\xc3\xa4 Kanaanin maahan, mink\xc3\xa4 vuoksi Jahve k\xc3\xa4ski israelilaisten tuhota heid\xc3\xa4t. Israelilaiset ryhtyiv\xc3\xa4tkin sotaan heit\xc3\xa4 vastaan, jolloin Mooses k\xc3\xa4ski surmata sotavangeiksi saadut midianilaiset miehet mutta j\xc3\xa4tt\xc3\xa4\xc3\xa4 naimattomat naiset henkiin._NEWLINE_Tuomarien kirjan mukaan israelilaiset joutuivat vuoden 1100 eaa. aikoihin seitsem\xc3\xa4ksi vuodenksi midianilaisten valtaan. Joka kerta kun israelilaiset olivat kylv\xc3\xa4neet, midianilaiset ja amalekilaiset hy\xc3\xb6kk\xc3\xa4siv\xc3\xa4t heit\xc3\xa4 vastaan ja ry\xc3\xb6stiv\xc3\xa4t sadon. N\xc3\xa4in jatkui, kunnes israelilaiset olivat Gideonin johdolla voittaneet midianilaiset.'